



Projektas Nr. XIP-365(2)
LIETUVOS RESPUBLIKOS ELEKTROS ENERGETIKOS 
ĮSTATYMO 2, 42 IR 44 STRAIPSNIŲ PAKEITIMO
ĮSTATYMAS
2009 m.                  d.  Nr.
Vilnius
(Žin., 2000, Nr.66-1984; 2004, Nr.107-3964)

1 straipsnis. 2 straipsnio 3 dalies pakeitimas 
Pakeisti 2 straipsnio 3 dalį ir ją išdėstyti taip:
„3. Buitinis vartotojas – fizinis asmuo, perkantis elektros energiją, asmeniniams, šeimos ar namų ūkio poreikiams, nesusijusiems su verslu ar profesija tenkinti, o taip pat žemės ūkio veiklos subjektas, kurio metinės pajamos iš žemės ūkio veiklos sudaro daugiau kaip 50 procentų visų gautų pajamų ir kurio žemės ūkio valdos įregistruotos Lietuvos Respublikos žemės ūkio ir kaimo verslo registre ir ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra lygus 14 europinio dydžio vienetų arba mažesnis, nustatomas vadovaujantis 1985 m. birželio 7 d. Europos Komisijos sprendimu 85/377 EEB (su vėlesniais pakeitimais), nustatančiu Bendrijos žemės ūkio valdų tipologiją “.
2 straipsnis. 2 straipsnio 35 dalies pakeitimas 
Pakeisti 2 straipsnio 35 dalį ir ją išdėstyti taip:
„35. Vartotojas – asmuo, kurio įrenginiai yra prijungti prie perdavimo arba skirstomųjų tinklų ar tiesioginės linijos ir kuris perka elektros energiją vartojimo tikslams.
Vartotojai skirstomi į tris vartotojų grupes: 
35.1. pirmosios grupės vartotojai – gyventojai, naudojantys elektros energiją gyvenamuosiuose namuose, ūkiniuose pastatuose, butuose, bendrabučiuose, vasarnamiuose, sodų sklypuose ir/ar garažuose asmeniniams automobiliams;
35.2. antrosios grupės vartotojai – vartotojai ir prie jų priskiriami žemės ūkio veiklos subjektai, kurių metinės pajamos iš žemės ūkio veiklos sudaro daugiau kaip 50 procentų visų gautų pajamų (išskyrus pirmosios grupės vartotojus), kurių leistinoji naudoti galia yra iki 30 kW (imtinai). 
35.3. trečiosios grupės vartotojai – vartotojai ir prie jų priskiriami žemės ūkio veiklos subjektai, kurių metinės pajamos iš žemės ūkio veiklos sudaro daugiau kaip 50 procentų visų gautų pajamų (išskyrus pirmosios ir antrosios grupės vartotojus), kurių leistinoji naudoti galia yra didesnė negu 30 kW .  
3 straipsnis. 42 straipsnio papildymas 4 dalimi
Papildyti 42 straipsnį nauja 4 dalimi ir ją išdėstyti taip:
„4. Vartotojai apmoka 20 procentų skirstomųjų tinklų operatorių, vykdančių vartotojų įrenginių prijungimo paslaugą, būtinų sąnaudų, susijusių su vartotojų įrenginių prijungimu. Likusi šių sąnaudų dalis yra skirstomųjų tinklų operatoriaus tinklų plėtros išlaidos“.
4 straipsnis. 44 straipsnio 3 dalies pakeitimas 
Pakeisti 44 straipsnio 3 dalį ir ją išdėstyti taip:
3. Skirstymo paslaugos kaina bei visuomeninė elektros energijos kaina gali būti diferencijuojamos į elektros energijos ir galios dedamąsias bei tarifų rūšis pagal vartotojų kategorijas ar grupes, elektros energijos vartojimo laiką, sunaudotos elektros energijos kiekį, nustatytą galią, taip pat pagal kitus paslaugos teikėjo pasirinktus objektyvius požymius, kurie sudarytų galimybę nustatant skirtingas tarifų rūšis siekti didesnio veiklos efektyvumo. Visuomeninė elektros energijos kaina buitiniams vartotojams į elektros energijos ir galios dedamąsias nediferencijuojama.“
5 straipsnis. 44 straipsnio papildymas 
Papildyti  44 straipsnį nauja 7 dalimi ir  ją išdėstyti taip:
„7. Žemės ūkio veiklos subjektams, kurie priskiriami prie antrosios ir trečiosios grupės vartotojų  ir  kurių žemės ūkio valdos įregistruotos Lietuvos Respublikos žemės ūkio ir kaimo verslo registre ir ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra didesnis nei  14 europinio dydžio vienetų, nustatomas vadovaujantis 1985 m. birželio 7 d. Europos Komisijos sprendimu 85/377 EEB (su vėlesniais pakeitimais), nustatančiu Bendrijos žemės ūkio valdų tipologiją,  gaunantiems  elektros energiją iš žemosios įtampos elektros tinklų  atitinkamo tarifo galios dedamoji taikoma tik rugpjūčio, rugsėjo ir spalio mėnesiais.
6 straipsnis. Įstatymo įsigaliojimas ir taikymas
1. Visuomeniniai tiekėjai per vieną mėnesį nuo šio įstatymo įsigaliojimo parengia ir pateikia Valstybinei kainų ir energetikos kontrolės komisijai (toliau Komisija) paskelbti elektros energijos kainų ir tarifų bei jų taikymo tvarkos pakeitimus, reikalingus šiam įstatymui įgyvendinti. Komisijos paskelbti kainų ir tarifų bei jų taikymo tvarkos pakeitimai  taikomi nuo sekančio mėnesio pirmos dienos.
2. Žemės ūkio veiklos subjektams pateikus visuomeniniams tiekėjams prašymus ir  dokumentus, patvirtinančius, kad jie atitinka šio įstatymo 1, 2 ir 5 straipsniuose  nustatytus kriterijus, elektros energijos kainos ir tarifai taikomi nuo pirmosios kalendorinės kito mėnesio dienos po prašymo pateikimo.

Skelbiu šį Lietuvos Respublikos Seimo priimtą įstatymą.

